Diari Oficial de la Generalitat Valenciana


Sumari del DOGV 7660, del 18-11-2015 (2015/9270)

RESOLUCIÓ de 2 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 133/14-AIA Planes i Vall d'Alcalà.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7660

Data del DOGV
:   18-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9270


Data del document
:   02-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Vall d'Alcalà, la
    * Planes
    * impacte ambiental

RESOLUCIÓ de 2 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de l'estimació d'impacte ambiental corresponent a l'expedient 133/14-AIA Planes i Vall d'Alcalà. [2015/9270]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 133/14-AIA Planes i Vall d'Alcalà.  
  
«Estimació d'impacte ambiental.  
Expedient: 133/5101-VUY.  
Títol: projecte de línia aèria en 20 kV de tancament entre L-11 Muro i L-49 Tollos (Margarida i Beniaia).  
Promotor: Iberdrola Distribució Elèctrica, SAU.  
Autoritat substantiva: Servei Territorial d'Energia (ATLINE/2011/95/03).  
Localització: Planes i Vall d'Alcalà (Alacant).  
  
Projecte presentat  
El circuit elèctric L-11 Muro prové de la ST Alqueria i abasteix 26 CT d'empresa i 20 de client, amb una potència instal·lada de 9764 kW. El circuit L-49 Tollos prové de la ST Alcoi a través del CT Nou Villena, alimentant 22 CT d'empresa i client. Es tracta de dues línies elèctriques de 20 kV, el traçat de les quals respon a un esquema de distribució elèctrica radial, sense connexió amb altres línies que provinguen de diferent font d'alimentació. En cas de defecte en la línia, el subministrament no podria recolzar-se des d'altres línies, quedant sense servei tots els usuaris connectats aigües avall del defecte.  
Per a assegurar la qualitat i continuïtat del servei als usuaris, evitant talls d'energia i, si és el cas, solucionar-los com més prompte millor, es pretén configurar la xarxa en anell, per mitjà de la connexió d'ambdues línies.  
El tancament d'aquests circuits s'executarà per mitjà de la construcció d'una nova línia elèctrica que discorrerà entre els termes municipals de Planes i Vall d'Alcalà (Alacant). L'origen de la línia és el suport existent 576182 de la L-11 Muro (en Planes). Finalitzarà en el suport existent 558467 de la L-49 Tollos (en la Vall d'Alcalà). Tindrà configuració en aeri, tensió nominal 20 kV, una longitud de 3.700 m i 28 suports. Els conductors seran de tipus recobert, capaços de suportar temporalment la tensió fase-terra. Els suports seran metàl·lics en gelosia amb fonamentació monobloc.   
D'acord amb la reglamentació tècnica vigent, la construcció de la línia genera servituds sobre els terrenys afectats. El pas de la línia comporta l'establiment d'una servitud de pas d'una franja mitjana de 6 m d'amplària, sobre la qual es permet el pas en cas de manteniment. El carrer de seguretat en les zones arborades s'estima en 15 m. En els terrenys on se situen els suports s'estableix una servitud d'ocupació d'aproximadament 50 m².  
  
Tramitació administrativa  
Amb data 18 de gener de 2009, Iberdrola va tramitar davant aquest òrgan ambiental la consulta prèvia ambiental del projecte de línia aèria en 20 kV de tancament entre la L-11 Muro i la L-49 Tollos, als termes municipals de Planes i Vall d'Alcalà (Alacant). Formulades consultes als organismes afectats pel projecte, es va emetre un informe de data 27 de maig de 2010, en el qual s'indicava que el projecte està sotmès a avaluació d'impacte ambiental (estimació), i es determinava el contingut i abast de l'estudi d'impacte ambiental. Aquesta consulta es va tramitar amb referència 13/5855-BHA.  
Iniciada l'autorització del projecte davant el Servei Territorial d'Energia d'Alacant (referència ATLINE/2011/95/03), amb data 12 de desembre de 2012, aquest va traslladar al Servei Territorial de Medi Ambient, l'expedient per a estimació d'impacte ambiental del projecte. S'assenyala en l'ofici que durant el tràmit d'informació pública (anuncis en el BOP de 16.12.2011, DOCV de 14.12.2011 i diari La Verdad de 15.12.2011), no s'hi han van rebre al·legacions. L'esmentat expedient incloïa:  
- Projecte tècnic  
- Estudi d'impacte ambiental i document de síntesi  
- Estudi d'integració paisatgística  
- Còpia dels informes de caràcter ambiental presentats durant el tràmit d'informació pública i consultes  
En particular, en informe emès per la Confederació Hidrogràfica del Xúquer (CHJ) en data 2 de desembre de 2011, es recorda la prohibició d'abocament d'aigües i productes residuals al llit públic o al subsòl, i la necessitat de mantindre apta i practicable per a ús públic la zona de servitud de 5 m d'amplària vora el marge dels llits. La Diputació d'Alacant (competent en carreteres) i l'Ajuntament de la Vila de Planes, mostren la seua conformitat amb el projecte.  
Iniciat l'expedient per a l'emissió de l'estimació d'impacte ambiental pel Servei Territorial de Medi Ambient d'Alacant (expedient amb referència 34/6240-XXP), es va procedir a remetre noves consultes i es van obtindre els informes següents:  
- Informe de l'enginyer tècnic forestal de la demarcació nord, d'1 de febrer de 2013, assenyalant que haurien de valorar-se alternatives al projecte en el tram comprés entre els suports 11 i 18, per la seua afecció a terreny forestal. La longitud total que es desenvolupa sobre terreny forestal s'indica que és de 1035 m.  
- Informe de 3 de juny de 2013, del Servei d'Infraestructura Verda i Paisatge, de caràcter favorable, sempre que es duguen a terme les condicions fixades en l'estudi d'integració paisatgística i s'incorporen determinades observacions.  
- Informe de 25 de febrer de 2014, del Servei de Gestió d'Espais Naturals Protegits, que assenyala que el projecte no requereix informe preceptiu en relació a espais naturals protegits, ja que es desenvolupa fora de l'àmbit del Parc Natural de Pego-Oliva.  
- Informe de 13 d'agost de 2013, del Servei de Vida Silvestre, indicant que el projecte es desenvolupa en l'àmbit dels espais de la Xarxa Natura 4021 YDP Valls de la Marina i ZEPA Muntanyes de la Marina. Se sol·licita que s'amplie l'estudi de diverses afeccions ambientals del projecte.  
Des del Servei Territorial de Medi Ambient es va requerir el promotor a través del Servei Territorial d'Energia, per tal que aportara la documentació necessària per a esmenar els aspectes assenyalats pel Servei de Vida Silvestre. El Servei Territorial d'Energia, després de diversos requeriments al promotor, la va rebre, i li'n donà trasllat amb data 10 de novembre de 2014.  
Amb data 25 de novembre de 2014, aquest òrgan ambiental ha rebut l'expedient d'avaluació d'impacte ambiental (estimació) per a la seua continuació, ja que els mitjans del Servei Territorial no en permeten l'acabament, assignant-se a l'expedient la referència 133/9647-UYJ.  
  
Es va procedir a traslladar l'últim document presentat pel promotor al Servei de Vida Silvestre, com a contestació al seu requeriment. Des de la Subdirecció General de Medi Natural s'ha remés informe de la Secció de Vida Silvestre, de 30 de juny de 2015, en el qual es conclou que la realització del projecte, sempre que es complisquen les mesures preventives i correctores que s'hi inclouen, no causarà afeccions negatives a la Xarxa Natura 2000 ni als hàbitats ni espècies protegides que en van motivar la declaració.  
  
Consideracions ambientals  
L'actuació preveu la connexió de les línies elèctriques existents L-11 Muro i L-49 Tollos, que discorren respectivament per Planes i la Vall d'Alcalà. Es tracta d'un àmbit forestal de topografia abrupta, inclòs en l'àmbit de l'espai de la Xarxa Natura 6964 ADH Valls de la Marina i ZEPA Muntanyes de la Marina, així com en el PORN de la Marjal Pego-Oliva. En aquesta zona, constituïda per una sèrie de valls i serres de gran interès paisatgístic, ambiental i cultural, s'alternen els cultius tradicionals de secà en terrasses, amb zones de matoll i pastiu i zones fluvials. Entre els hàbitats presents, destaca pel seu interès la vegetació de pendents rocosos calcícoles, els prats calcaris càrstics, els matolls arborescents amb Juniperus i els bosquets de Laurus, així com els hàbitats fluvials, sent els hàbitats més extensos els matolls i timonedes i els pastius anuals de Thero-Brachypodietea. Entre la fauna, destaca la varietat de rapaces associades a mitjans rocosos, com l'Aquila chrysaetos, Bubo bubo, Falque peregrinus o Hieraetus fasciatus. El PORN de la Marjal Pego-Oliva, té per objecte la protecció dels recursos hídrics del Parc Natural.  
Analitzades les opcions de traçat, s'han realitzat diverses modificacions per a ajustar-se a allò que s'ha indicat en els informes emesos durant la tramitació ambiental de l'expedient. En particular, s'ha revisat el traçat per a eliminar l'afecció sobre el MUP Lloma de les Arenes. En relació amb el disseny de la línia en subterrani, s'ha estudiat el traçat paral·lel a la calçada de la CV-712. A causa de l'existència de trams en els quals la carretera està delimitada per desnivells de forts pendents a un costat i a l'altre de la plataforma, on aflora la roca mare, com en la zona del barranc del Pelegrí, l'execució d'aquesta opció és molt dificultosa. Els camins secundaris de la zona no presenten continuïtat, la qual cosa implicaria l'obertura de nous accessos per terreny natural, en general forestal i amb pendent acusat. L'afecció ambiental que comportaria l'execució de la línia en subterrani seria molt superior a la del traçat aeri, incrementa la longitud de la línia, augmenta la dificultat i el cost d'execució, i empitjora la qualitat i seguretat de la nova instal·lació. Realitzada una comparativa de l'afecció que implica el traçat aeri i el subterrani en l'àmbit concret de l'actuació, es conclou que l'aeri comporta menor afecció ambiental.  
Tal com informa el Servei de Vida Silvestre, consultada la cartografia s'ha detectat que el projecte pot afectar els hàbitats d'interès comunitari 5330, 6220\*, 9340, 9560\*, 5210, 92A0, 92D0 i 7220\*. En l'àmbit del projecte no es localitza cap reserva de fauna ni microreserva de flora. Encara que apareix en el banc de dades de biodiversitat l'espècie Aquila fasciata, la zona de nidificació s'ha comprovat que se situa a uns 4 km del suport més pròxim, per la qual cosa no és previsible que s'hi veja afectada. S'incorporen en tot cas les mesures establides en el Reial Decret 1432/2008, de 29 d'agost. Revisat el projecte, es considera prou justificada l'elecció de traçat proposat i es conclou que el projecte, sempre que es complisquen les mesures preventives i correctores que s'hi inclouen, no causarà afeccions negatives a la Xarxa Natura 2000 ni als hàbitats ni espècies protegides que en van motivar la declaració.  
  
Quant al disseny, s'ha optat per un conductor unipolar recobert, que encara que té propietats limitades en comparació amb els cables aïllats, és capaç de suportar temporalment la tensió fase-terra, proporcionant protecció contra contactes accidentals amb altres conductors recoberts i elements posats a terra, com per exemple branques. Açò redueix el risc d'electrocució i el risc d'incendi per contacte amb arbratge. S'utilitzaran creus tipus volta, que redueixen l'àrea ocupada pels conductors. Incorporarà en general les mesures de protecció d'avifauna establides en el Reial Decret 1.432/2008, de 29 d'agost.  
  
El traçat discorrerà junt amb la CV-712 que connecta la CV-700 i la CV-713. No travessa cap via pecuària ni forest d'utilitat pública. Respecte al suport núm. 9, analitzada l'afecció generada per aquell sobre l'Aquila fasciata, s'ha comprovat que no es troba en l'entorn de la zona de nidificació. La línia es traça en paral·lel a la CV-712, la qual cosa permet reduir la longitud dels accessos i redueix l'afecció sobre la vegetació forestal, i evita les zones de talussos del barranc del Pelegrí. En el tram d'afecció sobre vegetació forestal, s'ha seleccionat la ubicació dels suports, primant les zones d'escassa vegetació i evitant les zones boscoses de més dificultat d'accessos i execució. El traçat, pràcticament rectilini, redueix la longitud total de la línia.  
  
El disseny de la línia evita l'afecció als aqüífers i conques que influeixen en el sistema hídric de la marjal, per la qual cosa no s'estima afecció sobre els valors protegits pel PORN. L'encreuament de barrancs es realitza sense ubicar suports en el llit, limitant-se l'afecció al vol dels conductors. En l'encreuament dels barrancs Encantada, Roges i Molinet, no s'instal·la cap suport en la zona de servitud i l'encreuament es realitza per zones en les quals es minimitza l'afecció sobre la vegetació, consistint únicament en el vol dels conductors.  
En la fase d'obres, s'incorporen al projecte diverses mesures preventives i correctores. Atès que el projecte es desenvolupa en àmbit forestal, s'incorporen les mesures de prevenció d'incendis establides en el Decret 7/2004, de 23 de gener. No es realitzaran tasques de manteniment de maquinària excepte en zones delimitades i habilitades, a fi d'evitar abocaments accidentals que puguen afectar la reserva hídrica protegida pel PORN. Els moviments de terra, derivats de l'execució de les fonamentacions, s'estimen en 3 m³ per suport, sent per tant d'escassa magnitud. Es preveu en tot cas reservar la terra vegetal per a labors de revegetació. L'accés es realitzarà aprofitant la xarxa de camins, més densa en la zona agrícola, i en les zones forestals on no se'n disposen, camp a través, oberts pel pas de la maquinària sobre el terreny. Es jalonarà el perímetre de les obres. Només es desbrossarà la superfície estrictament necessària. S'indica que no resulta necessari preveure zones específiques d'abassegament de materials, ja que aquests es transportaran directament a la base dels suports. Els residus generats es gestionaran adequadament. Finalitzades les obres, es realitzarà la neteja i restauració de la zona.  
No s'hi preveuen afeccions ambientals significatives en la fase de funcionament. Com s'ha assenyalat, s'incorporen mesures per a previndre la col·lisió i electrocució d'avifauna. Hauran de mantindre's les servituds establides en la reglamentació tècnica vigent. En relació amb el carrer de seguretat, atès que els hàbitats presents sota la línia són espècies de port arbustiu, no es preveu que es vegen afectades per tasques de tala. Les feines de manteniment de la instal·lació es programaran fora de l'època de nidificació d'avifauna sensible.  
El Pla de vigilància ambiental contempla comprovar el compliment de les mesures preventives i correctores previstes, la seua eficàcia i esmenar qualsevol problema sobrevingut. En la fase constructiva, se supervisarà el terreny per al replantejament dels suports, es controlarà la correcta gestió dels residus generats i se supervisarà la labor dels treballadors. En especial, es vigilarà l'absència d'afecció sobre la fauna d'interès i de qualsevol abocament sobre el sòl o la xarxa fluvial. En acabar les obres, s'emetrà un informe amb el resultat del seguiment ambiental. En la fase de funcionament, la vigilància consistirà a comprovar l'estat de les plantacions de restauració i mortaldat d'aus i quiròpters.  
  
  
Consideracions jurídiques  
El projecte consisteix en la construcció d'una nova línia elèctrica, a 20 kV, en aeri, amb afecció sobre terreny forestal, per la qual cosa constitueix un supòsit sotmès a estimació d'impacte ambiental, d'acord amb l'apartat segon de l'epígraf 2 de l'annex II del Decret 162/1990, de 15 d'octubre, modificat pel Decret 32/2006, de 10 de març.   
  
L'expedient ha observat els tràmits previstos en la secció 3a del capítol III del Decret 162/1990, de 15 d'octubre, i en les altres disposicions que se li apliquen.   
L'article 13 del Decret 158/ 2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, en fent ús de les facultats que tinc legalment atribuïdes, formule la següent estimació d'impacte ambiental:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de construcció d'una línia aèria de 20 kV, simple circuit, de tancament entre les línies L-11 Muro i L-49 Tollos, que discorrerà pels termes municipals de Planes i Vall d'Alcalà (Alacant), promogut per Iberdrola Distribució Elèctrica, SAU, sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient, i s'adopten les mesures següents:  
1. S'aplicaran les mesures de prevenció de la col·lisió i electrocució d'avifauna previstes en el Reial Decret 1432/2008, de 29 d'agost.  
  
2. Els treballs que es realitzen en les proximitats de terreny forestal, aplicaran el plec general de condicions de seguretat en prevenció d'incendis establit en el Decret 7/2004, de 23 de setembre.  
3. Els residus d'obra es gestionaran d'acord amb el que estableix la normativa sectorial vigent, entregant-se a empresa autoritzada per a la seua gestió. Caldrà ajustar-se en particular al Reial Decret 105/2008, d'1 de febrer.  
4. D'acord amb l'informe emès per la CHJ, es recorda la prohibició d'abocament d'aigües i productes residuals al llit públic o al subsòl, i la necessitat de mantindre apta i practicable per a ús públic la zona de servitud de 5 m d'amplària junt amb el marge dels llits de riu.  
  
5. Les accions incloses en el Programa de Vigilància Ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia.  
6. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que, contra la present resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'hi estimen pertinents.  
  
Tercer  
Publicar en el Diari Oficial de la Comunitat Valenciana un extracte de la present Estimació d'Impacte Ambiental, d'acord amb el que disposa l'article 31 del citat Decret 162/1990, de 15 d'octubre.  
  
València, 23 de setembre de 2015.- El director general de Medi Natural i d'Avaluació Ambiental: Antoni Marzo i Pastor».  
  
València, 2 de novembre de 2015.- El director general de Medi Natural i d'Avaluació Ambiental: Antoni Marzo i Pastor».